Man wat glo by kitskosplek aanrand, bly agter tralies‘n Skermgreep uit die video. Dit is reeds duisende kere gekyk. (Skermgreep: Twitter) Die man wat daarvan beskuldig word dat hy ŉ tienerseun glo aangerand en ŉ vuurwapen by ŉ kitskosplek op hom gerig het, het Vrydag vlugtig in die landdroshof op Groblersdal verskyn. Corrie Pretorius sal minstens dié naweek nog agter tralies bly. Maroela Media het vroeër berig die voorval het Woensdagaand omstreeks 18:30 by die Fatcake City-wegneem‑eetplek in ŉ winkelsentrum op die dorp plaasgevind. Die gebeure is op video vasgelê en is intussen wyd op sosialemediaplatforms versprei. Mashudu Malabi‑Dzhangi, woordvoerder van die Nasionale Vervolgingsgesag (NVG), sê die 52-jarige Pretorius staan tereg op ŉ aanklag van aanranding met die doel om ernstig te beseer. Volgens die NVG was Pretorius en sy neef by die eetplek toe die slagoffer, ŉ 16-jarige seun, glo gevra het om dieselfde botteltjie geurmiddel as Pretorius te gebruik. “Hy het woedend geword en die minderjarige seun begin aanrand deur hom buite die winkel te stamp. “Hy het voortgegaan met die aanranding terwyl hy ŉ vuurwapen op hom gerig het. Die beskuldigde het die klaer uiteindelik gelos waar hy op die grond gelê het,” sê Malabi-Dzhangi. Die tienerseun is later na die Groblersdal-hospitaal geneem waar hy mediese behandeling ontvang het. Hy is intussen ontslaan. Pretorius bly in aanhouding tot hy Vrydag weer in die hof sal verskyn waar hy na verwagting aansoek om borgtog sal doen.